Съдържание
Индекс 🔎︎

# Прилагане на цифрови подписи

## Получаване на сертификат

Можете да се сдобиете със сертификат от доставчик на удостоверителни услуги. Без значение дали изберете правителствено учреждение или частна компания, обикновено тази услуга се заплаща, например когато доставчикът удостоверява самоличността ви. Малък брой доставчици издават сертификати безплатно, например проектът с отворен код CAcert, който е базиран на добре известния и надежден модел „мрежа на доверието“ (web of trust) и чиято популярност в момента нараства.

## Управление на сертификатите

Ако използвате Linux, macOS или Solaris, трябва да инсталирате актуална версия на Thunderbird или Firefox. Тогава LibreOffice ще работи с тяхното хранилище за сертификати.

Ако сте създали различни профили в Thunderbird и Firefox и искате да използвате сертификатите от определен профил, изберете профила в Инструменти - Настройки - Сигурност - Път за сертификати. Друг вариант е да зададете променливата от обкръжението MOZILLA_CERTIFICATE_FOLDER да сочи към папката с профила.

1. Отворете диалоговия прозорец за настройки на уеббраузъра си, изберете раздела Advanced (Разширени), щракнете върху Certificates (Сертификати), после изберете View Certificates (Преглед на сертификати). Ще се покаже диалоговият прозорец Certificate Manager (Управление на сертификати).

2. Импортирайте новия си главен сертификат, после изберете сертификата и го редактирайте. Укажете, че главният сертификат е надежден поне за достъп до Уеб и е-поща. Това позволява чрез него да се подписват вашите документи. Можете да редактирате и други сертификати по същия начин, но това не е задължително за подписването на документи.

3. Когато приключите с редактирането на новите сертификати, рестартирайте LibreOffice.

В системи с Windows LibreOffice ще използва системното хранилище за сертификати.

Частният ключ на цифровия ви подпис обикновено се генерира и съхранява на сигурно място от Windows като част от процеса по издаване на подпис. След като сертифициращият орган се увери, че компютърът ви е създал частния ключ и сте изпълнили изискванията за идентификация, той подписва съответния публичен ключ. За лични ключове, получени чрез Интернет, частният ключ се генерира от браузъра и не се споделя с издаващия орган.

Ако частен ключ е получен по друг начин или го прехвърляте от друг компютър, можете да го инсталирате в компютър с Windows, като щракнете двукратно върху сертификата и въведете необходимата парола. Този частен ключ може да е известен на други страни (например отдела за сигурност на вашата организация или съответен държавен орган) в зависимост от това как ви е бил издаден.

Публичните ключове на други лица, използвани за проверка на цифрови подписи или шифроване лично до тях, обикновено се съхраняват в системата ви с приложенията за управление на цифрови сертификати. В някои случаи се налага да управлявате тези сертификати сами.

Начинът на управление на публични и частни ключове в компютъра ви зависи от използваната версия на Windows. За повече информация потърсете в помощта на Windows „цифров подпис“ или „digital signature“, в зависимост от езика на ОС.

## Подписване на документ

1. Изберете Файл - Цифрови подписи - Цифрови подписи.

2. Ще видите прозорец с подкана да запишете документа. Натиснете Да, за да запишете файла.

3. След това ще видите диалоговия прозорец Цифрови подписи. Щракнете върху Добавяне, за да добавите публичен ключ към документа.

4. В диалоговия прозорец Избор на сертификат изберете вашия сертификат и натиснете OK.

5. Отново ще видите диалоговия прозорец Цифрови подписи, в който можете по желание да добавите още сертификати. Натиснете OK, за да добавите публичния ключ към записания файл.

Ако документът е подписан, в лентата на състоянието се вижда икона . Можете да щракнете двукратно върху нея, за да разгледате сертификата.

Резултатът от проверката на подписа се показва в лентата на състоянието и в диалоговия прозорец Цифров подпис. В един документ във формат ODF може да има няколко подписа на документи и макроси. Ако с някой от подписите има проблем, резултатът от неговата проверка за валидност се приема за всички подписи. Например, ако има десет валидни подписа и един невалиден, лентата на състоянието и полето за състояние в диалоговия прозорец ще отчитат невалиден подпис.

## Подписване на макроси в документ

Обикновено макросите са част от документ. Ако подпишете документ, макросите в него се подписват автоматично. Ако желаете да подпишете само макросите, но не и документа, направете следното:

1. Изберете Инструменти - Макроси - Цифров подпис

2. Приложете подписа, както бе описано по-горе за документи.

Когато отворите развойната среда на Basic с подписани макроси, ще видите икона в лентата на състоянието.
Можете да щракнете двукратно върху нея, за да разгледате сертификата.

Теми, свързани с показаната

Уикистраница на английски относно цифровите подписи

Относно цифровите подписи